# Pilegrimsvandring med skapelsesverksted

En pilegrimsvandring med 4-åringer

## Under en pilegrimsvandring gjelder 4 stadier:

1. OPPBRUDD
2. VANDRING
3. MÅL
4. HJEMREISE (har jeg lært noe? Kan jeg forandre livet på noen måte slik at det blir til det beste for meg selv, for mine medmennesker, for jorda jeg bor på, for Gud?? Ta med deg ETTERTANKEN HJEM.
5. «Gå med fred! Gå med Gud!»

## Pilegrimsvandring med 4-åringer

Vi inviterer 4-åringene til «**Pilegrimsvandring med skapelsesverksted**» en kveld før utdelingen av 4-årsboka.

1. BOLK

Vi lærer sanger vi møter i kirkeboka. Vi snakker/synger om JORDA VÅR og hele universet – og «deg og meg». Hvem har skapt alt dette? – GUD! Det er gøy å «skape» – derfor lager vi snurrebasser (som går rundt og rundt akkurat som jorda vår – lages av trehjul det er boret hull med en blomsterpinne (kjøpes på Europris) i midten og en hjerteboks – hva hadde vi gjort uten HJERTET VÅRT? (pappboks fra www.briolekolar.no) vi pynter og lager til vår egen.)

2. BOLK - PILEGRIMSVANDRING

Vi introduserer pilegrimsbegrepet med å si at «***en pilegrim er et menneske som ønsker å bli bedre kjent med Gud»***. Jeg har kledd meg i pilegrimsutstyr. Hver gang jeg løfter staven vil jeg at alle blir stille og hører fortellingen gjenfortalt fra 1.Mos. 1. Alle får hvert sitt «pass» som er et lite hefte med navnet deres på og stempel fra kirken samt en tegning for hver dag Gud skapte som de kan fargelegge når de kommer hjem. Vi går så en vandring (ca. 4 - 500 meter) i området rundt kirken vår.

* **1. STASJON**

Vi finner en STOR BRUN BALL. «*I begynnelsen skapte Gud himmelen og jorden. Jorden var øde og tom, og mørket lå over dypet. Da sa Gud: … Og det ble kveld og det ble morgen 1.dag …»*

* **2. STASJON**

Vi finner en TILSVARENDE STOR BLÅ BALL: *«Gud sa, Det skal bli en hvelving midt i vannet* … Og så ble det kveld og morgen 2.dag …»

* **3. STASJON**

Vi finner en stor JORDKLODE (oppblåsbar). «*Gud sa: Vannet under himmelen skal samle seg ett sted! Det tørre landet skal komme til syne … Gud sa: «Jorden skal bli grønn …»* Da finner vi en KURV MED OPPDELT FRUKT som vi deler med hverandre. «Du verden, så flink Gud er til å skape…!» «*Det ble kveld og det ble morgen 3.dag*.»

* **4. STASJON**

Vi går videre og finner EI STOR GUL SOL som henger i et tre – og EN LITEN MÅNE, EVT. NOEN STJERNER … «*Gud sa: Det skal bli lys på himmelhvelvingen … og det ble kveld og det ble morgen 4.dag.»*

* **5. STASJON**

Vi finner plutselig noen PLASTFISKER OG FUGLER. «*Gud sa: Vannet skal myldre av levende skapninger … og det ble kveld og det ble morgen 5.dag.»*

* **6. STASJON**

Det dukker opp diverse plastdyr som står plassert ute langs veien vår. *«Gud sa: Jorden skal bære fram alle slags levende skapninger …».* Så vandrer vi litt til og nærmer oss kirkedøra. Og der står de – noen bitte små mennesker (du verden så små vi er i denne store verden!) «*Gud sa: La oss lage mennesker i vårt bilde. De skal råde … Og Gud så på alt han hadde gjort, og se, det var svært godt. Og det ble kveld og det ble morgen 6.dag». «*Oi! Så viktig at vi tar vare på den jorda Gud har skapt til oss!!!»

* **KIRKEN**

Så går vi inn i kirken og hviler – akkurat slik Gud gjorde og vi kan gjøre hver søndag … Her synger vi sangene våre, før vi går tilbake til verkstedet vårt og tar med oss de tinga vi har skapt.

**Sanger å synge**: «Jeg blir så glad når jeg ser deg (Hevenu shalom)», «Hvem har skapt alle blomstene?», «Han har den hele vide verden», «Du er du og du duger»